Ηττημένος βγήκε από τη διαπραγμάτευση με τον εγγονό του για το δώρο που θα του πάρει φέτος τα Χριστούγεννα ο πρόεδρος της Δημοκρατικής Αριστεράς, Φώτης Κουβέλης, αναγκαζόμενος μετά από αυτή την εξέλιξη να του πάρει το Playstation 4 μαζί με το παιχνίδι Grand Theft Auto V.

Σύμφωνα με τις πληροφορίες, ο κ. Κουβέλης δεν έχει καλή γνώμη για τα ηλεκτρονικά παιχνίδια σε αυτή την ηλικία, πόσο μάλλον συγκεκριμένα για το -γνωστό για τις σκηνές σεξ και βίας που περιέχει- Grand Theft Auto, παρόλα αυτά όπως διαβεβαίωσε πρόκειται να τιμήσει τις δεσμεύσεις του απέναντι στον 10χρονο εγγονό του και θα του το αγοράσει το αργότερο έως την παραμονή των Χριστουγέννων.

Κύκλοι της οικογένειας αλλά και πηγές από τα γύρω διαμερίσματα αναφέρουν πως η διαπραγμάτευση ήταν ιδιαιτέρως δύσκολη και κράτησε σχεδόν δύο ολόκληρα 24ωρα, με τον 66χρονο πολιτικό να ανοίγει από νωρίς τα χαρτιά του στο τραπέζι, προτείνοντας στον μικρό Φώτη να του πάρει ένα όμορφο σκάκι συνοδευόμενο από μερικά εισαγωγικά βιβλία στρατηγικής.

Από την πλευρά του, ο 10χρονος εγγονός τήρησε σκληρή στάση μην κάνοντας βήμα πίσω από τις απαιτήσεις του. Τελικά, κατάφερε να βγει νικητής από τη διαπραγμάτευση όταν απείλησε να σταματήσει τις επισκέψεις στο σπίτι του παππού του εάν δεν λάμβανε τις εγγυήσεις που ζητούσε από τον πρόεδρο της ΔΗΜΑΡ. Ο κύριος Κουβέλης μιλώντας τέλος στο «Κουλούρι» αρνήθηκε να επιβεβαιώσει τις φήμες ότι θα παραδώσει το δώρο στον εγγονό του ντυμένος Άγιος Βασίλης, σχολιάζοντας λακωνικά «θα δούμε».